## Dôvodová správa

**I. Všeobecná časť**

Návrh opatrenia Ministerstva financií Slovenskej republiky z ... 2025 č. MF/008470/2025-74, ktorým sa ustanovuje vzor výkazu pre organizáciu s medzinárodným prvkom, občianske združenie, odborovú organizáciu, neinvestičný fond, neziskovú organizáciu poskytujúcu všeobecne prospešné služby a nadáciu, bol vypracovaný v súlade s § 6b ods. 5 zákona č. 116/1985 Zb. o podmienkach činnosti organizácií s medzinárodným prvkom v Československej socialistickej republike v znení zákona č. 109/2025 Z. z., § 17b ods. 6 zákona č. 83/1990 Zb. o združovaní občanov v znení zákona č. 109/2025 Z. z., § 25a ods. 4 zákona č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení zákona č. 109/2025 Z. z., § 34a ods. 4 zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 109/2025 Z. z. a § 35a ods. 4 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov v znení zákona č. 109/2025 Z. z.

V opatrení Ministerstva financií SR sa ustanovuje vzor výkazu, ktorý sa bude ukladať do registra účtovných závierok.

Návrh opatrenia je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými zákonmi, všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj v súlade s právom Európskej únie.

Návrh opatrenia nie je predmetom vnútrokomunitárneho pripomienkového konania.

Navrhovaný právny predpis má vplyv na štátny rozpočet, ktorý je vyčíslený v doložke vybraných vplyvov. Návrh opatrenia nemá vplyv na rozpočty obcí alebo rozpočty vyšších územných celkov, nezakladá nároky na pracovné sily a organizačné zabezpečenie. Ustanovenie nového typu výkazu má vplyv na informatizáciu spoločnosti, ktorý je uvedený v analýze vplyvov na informatizáciu spoločnosti. Materiál nemá environmentálny vplyv, nemá žiadne sociálne vplyvy, nemá vplyv na podnikateľské prostredie, ani vplyvy na služby verejnej správy pre občana, nemá vplyvy na manželstvo, rodičovstvo a rodinu.

Účinnosť opatrenia sa navrhuje 1. augusta 2025. V nadväznosti na prechodné ustanovenia jednotlivých novelizovaných zákonov v zákone č. 109/2025 Z. z., ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov a ktorým sa menia a dopĺňajú niektoré zákony sa výkaz bude vyhotovovať prvýkrát za obdobie od 1. júna 2025 do 31. decembra 2025, pričom sa do registra účtovných závierok bude prvýkrát ukladať v termíne do 15. júla 2026.

**II. Osobitná časť**

**K § 1**

Všeobecné ustanovenie o ustanovení vzoru výkazu .

**K § 2**

Vzor výkazu pre organizáciu s medzinárodným prvkom, občianske združenie, odborovú organizáciu, neinvestičný fond a neziskovú organizáciu poskytujúcu všeobecne prospešné služby je uvedený v prílohe č. 1. Vzor výkazu pre nadáciu je uvedený v prílohe č. 2.

**K § 3**

Upravuje sa postup účinný pri zostavovaní výkazu prvýkrát za obdobie od 1. júna 2025 do 31. decembra 2025.

**Príloha č. 1**

Obsahom prílohy č. 1 je vzor výkazu pre organizáciu s medzinárodným prvkom, občianske združenie, odborovú organizáciu, neinvestičný fond a neziskovú organizáciu poskytujúcu všeobecne prospešné služby.

**Príloha č. 2**

Obsahom prílohy č. 2 je vzor výkazu pre nadáciu.

**Vysvetlivky na vyplňovanie výkazu**

Výkaz sa ukladá do registra účtovných závierok v elektronickej podobe v strojovo čitateľnom formáte (napríklad vo formáte .xlxs, .ods). Výkaz sa neukladá ako sken súboru vo formáte .tiff, .jpg, .png, a podobne.

Výkaz sa ukladá do registra účtovných závierok prostredníctvom špecializovaného portálu prevádzkovaného Finančným riaditeľstvom Slovenskej republiky; ak ide o subjekt verejnej správy, ukladá sa výkaz do registra účtovných závierok prostredníctvom systému štátnej pokladnice.

**K § 4**

Účinnosť opatrenia sa navrhuje od 1. augusta 2025.